KOMISIJOS REGLAMENTAS (EB) Nr. 793/2009
2009 m. rugpjūčio 31 d.
iš dalies keičiantis Reglamentą (EB) Nr. 595/2004, nustatantį išsamias Tarybos reglamento (EB) Nr. 1788/2003, nustatančio mokestį pieno ir pieno produktų sektoriuje, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 85 ir 192 straipsnius kartu su 4 straipsniu,
kadangi:
(1)
2004 m. kovo 30 d. Komisijos reglamente (EB) Nr. 595/2004, nustatančiame išsamias Tarybos reglamento (EB) Nr. 1788/2003, nustatančio mokestį pieno ir pieno produktų sektoriuje, taikymo taisykles (2), su pakeitimais, padarytais Reglamentu (EB) Nr. 258/2009 (3), nustatyta, kad, siekdamos prisidėti prie Komisijos atliekamos kvotų sistemos įgyvendinimo priežiūros ir, visų pirma, atsižvelgdamos į tai, kad iki 2010 ir 2012 m. Komisija turi pateikti ataskaitas Europos Parlamentui ir Tarybai, valstybės narės turi kasmet teikti ataskaitas apie kvotos panaudojimą, nepanaudotos kvotos paskirstymą gamintojams ir, jei aktualu, apie gamintojų mokėtino mokesčio rinkimą.
(2)
Tarybos reglamentu (EB) Nr. 1788/2003 (4), kurio taisyklės perkeltos į Reglamentą (EB) Nr. 1234/2007, pakeistas valstybių narių ir Komisijos vaidmuo pertekliaus mokesčio atžvilgiu, todėl Komisija nėra visiškai informuota apie renkant šį mokestį kylančius klausimus. Kadangi tokia informacija reikalinga išsamiam taikomos tvarkos ir jos taikymo vertinimui parengti, tikslinga, kad valstybės narės atitinkamą informaciją pateiktų už kiekvieną laikotarpį, pradedant nuo 2003-2004 m.
(3)
Kad valstybės narės galėtų atitinkamą informaciją perduoti vienodu būdu, būtina nustatyti pavyzdį, kuriame būtų išsamiai aprašyti teiktini duomenys.
(4)
Todėl Reglamentas (EB) Nr. 595/2004 turėtų būti atitinkamai iš dalies pakeistas.
(5)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 595/2004 iš dalies keičiamas taip:
1.
27 straipsnio 4 dalis pakeičiama šiomis 4, 5 ir 6 dalimis:
„4. Valstybės narės kasmet iki spalio 1 d. pateikia Komisijai kvotų panaudojimo ir mokesčio rinkimo 12 mėnesių laikotarpiu, kuris baigiasi tų pačių kalendorinių metų kovo 31 d., ataskaitą. Valstybės narės atnaujintą ataskaitą Komisijai pateikia iki gruodžio 1 d., kad į ją būtų įtraukta turima susijusi naujausia informacija.
5. 4 dalyje nurodytoje ataskaitoje pateikiama informacija apie nepanaudotos kvotos perskirstymą, įskaitant gamintojų, kuriems perskirstyta kvota, skaičių ir kvotų skyrimo pagrindą. Ataskaitoje valstybės narės pateikia bent IIa priedo 1 dalyje nurodytą informaciją. Jei ataskaita teiktina iki 2009 m. spalio 1 d., joje pateikiama su 2008-2009 m. ir 2007-2008 m. 12 mėnesių laikotarpiais susijusi informacija.
6. 4 dalyje nurodytoje ataskaitoje nurodoma kompetentingai institucijai iki atitinkamos datos sumokėto pertekliaus mokesčio suma, iki atitinkamos datos įnašą pertekliaus mokesčiui sumokėti mokėjusių gamintojų skaičius, atvejų, kai pertekliaus mokestis dar bus sumokėtas, skaičius bei atitinkama pertekliaus mokesčio suma ir atvejų, kai nustatyta, kad pertekliaus mokesčio surinkti neįmanoma dėl bankroto arba visiško gamintojų nemokumo, skaičius bei atitinkama pertekliaus mokesčio suma. Valstybės narės atitinkamą informaciją perduoda IIa priedo 2 dalyje nurodytu formatu. Iki 2009 m. spalio 1 d. teiktinoje ataskaitoje pateikiama išsami informacija apie kiekvienu 12 mėnesių laikotarpiu, pradedant nuo 2003-2004 m., surinktą mokestį arba, jei valstybės narės reglamentą pirmą kartą įgyvendino po 2003-2004 m., - informacija apie kiekvieną 12 mėnesių reglamento įgyvendinimo laikotarpį. Kiekvienoje paskesnėje ataskaitoje pateikiama atnaujinta informacija apie pertekliaus mokesčio, kuris, kaip nurodyta ankstesnėje ataskaitoje, dar nesumokėtas, mokėjimą.“
2.
Po II priedo įterpiamas IIa priedas, kurio tekstas pateiktas šio reglamento priede.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 31 d.